పెరగనున్న ఆహార పదార్థాల ధరలు
-  గ్రామీణ వ్యవస్థపై అధిక ప్రభావం
-  వరుసగా రెండేళ్ల కరువే కారణం
  2016లో ఆహార పదార్థాల ధరలు భారీగా పెరగనున్నట్టు మార్కెట్‌ నిపుణులు అంచనా వేస్తున్నారు. రెండేళ్లపాటు దేశంలో నెలకొన్న వరుస కరువు వల్ల ఈ పరిస్థితి వస్తుందంటున్నారు. ధరల పెరుగుదల ప్రభావం గ్రామీణ వ్యవస్థపై అధికంగా ఉంటుందన్నారు. ప్రపంచ మార్కెట్‌లో ఆహార పదార్థాల ధరలు తగ్గినా..వాటి దిగుమతుల్ని చేరవేయడంలో ఇబ్బందుల వల్ల పట్టణ ప్రాంతాలకన్నా గ్రామీణ ప్రాంతాలపైనే ఎక్కువ ప్రభావముంటుందన్నది వారి విశ్లేషణ. గ్రామీణ ప్రాంతాలకు సరైన రవాణా సౌకర్యాలు లేకపోవడమే అందుకు కారణం.
          హైదరాబాద్‌: మూడు దశాబ్దాలుగా దేశంలోని పలు ప్రాంతాలు వరుసగా కరువుల బారిన పడటంతో గ్రామీణ ఆర్థిక వ్యవస్థ బలహీనపడింది. గ్రామీణ అవసరాలకనుగుణంగా అభివృద్ధి సాధించలేకపోయింది. దేశ ఆర్థిక పుష్టిలో గ్రామీణ వ్యవస్థ వాటా 50 శాతం. అందుకు అనుగుణంగా కేంద్రంలో అధికారంలో ఉండే విధానకర్తలు ప్రణాళికలు రూపొందించుకోవాలి. కానీ,అది జరగడంలేదు. గ్రామీణ సమస్యల పట్ల అవగాహనలేని పాలకులు అధికారంలో ఉంటే పరిస్థితి మరింత దారుణమవుతుందని ఏడాదిన్నర క్రితం అధికారం చేపట్టిన మోడీ ప్రభుత్వం రుజువు చేసింది. గత యుపిఏ ప్రభుత్వం పేదలకు అందించిన అరకొర సబ్సిడీలకు సైతం మోడీ ప్రభుత్వం కోతలు పెట్టింది. ప్రజా పంపిణీ వ్యవస్థను బలహీన పరిచింది. ఉపాధి హామీ పథకానికి భారీగా నిధులు తగ్గించింది. వాస్తవ పరిస్థితిని అర్థం చేసుకోకుండా మోడీ ప్రభుత్వం తీసుకున్న నిర్ణయాలు పుండు మీద కారం చల్లినట్టు గ్రామీణ పేదల్ని మరిన్ని ఇక్కట్లకు గురి చేశాయి.
ప్రకృతి వల్ల వచ్చే కరువు, విపత్తులకు ప్రభుత్వాలను ఎవరూ తప్పు పట్టరు. వాటి నుంచి ప్రజలు కోలుకునేందుకు ప్రభుత్వం చేపడుతున్న చర్యలు అసమర్థంగా, నిర్లక్ష్యంగా ఉన్నాయన్నదే విమర్శకుల మాట. దశాబ్దాలుగా గత పాలకుల నిర్లక్ష్యం సంగతి తెలియందేమీకాదు. భవిష్యత్‌ గతంకన్న గొప్పగా ఉంటుందని నమ్మబలికిన ప్రస్తుత పాలకులదే తక్షణ చర్యలు చేపట్టాల్సిన బాధ్యత.
2017 మార్చికల్లా వినిమయ ద్రవ్యోల్బణాన్ని 5 శాతానికి, 2018 మార్చికల్లా 4 శాతానికి తగ్గించాలన్నది ఆర్‌బిఐ నిర్దేశించిన లక్ష్యం. గత సెప్టెంబర్‌లో చిల్లర(రిటైల్‌) ద్రవ్యోల్బణం 4.41 శాతానికి తగ్గింది. ఐతే,గ్రామీణ భారతంలో ఇది 5.05గా నమోదైంది. వినిమయ వస్తువుల ధరలు తగ్గడం వల్ల (వాటిలో ఎక్కువ భాగం మధ్యతరగతి-ఉన్నత వర్గీయులు వినియోగించేవి) మొత్తమ్మీద ద్రవ్యోల్బణం తగ్గినట్టు కనిపించినా, గ్రామీణ ప్రాంతాలపై దాని ప్రభావం తక్కువే. అందుకు కారణమల్లా బియ్యం, పప్పు, పాలు, కూరగాయలవంటి ఆహార పదార్థాల ధరలు తగ్గక పోవడమే. ఈ ఏడాది నెలకొన్న కరువు వల్ల రానున్న రోజుల్లో చక్కెర, పాలు, కూరగాయల సరఫరా తగ్గిపోతుందని మార్కెట్‌ నిపుణుల అంచనా. వచ్చే ఏడాది రెండో అర్ధభాగం కన్నా మొదటి అర్ధభాగంలో(జనవరి నుంచి జూన్‌ వరకు) ప్రజలకు ఇక్కట్లు అధికంగా ఉంటాయని వారు విశ్లేషిస్తున్నారు. అంటే..వచ్చే ఖరీఫ్‌లో వర్షాలు అదునుగా కురిసి పంటలు బాగా పండితే ప్రజల కష్టాలు తీరుతాయన్నది ఆశాభావం. ఐతే, అప్పటిదాకా వారిని కష్టాల నుంచి గట్టెక్కించి ఆదుకునేదెవరు? కరువు పీడిత రాష్ట్రాల్లో ఆత్మహత్యలు పెరిగిపోకుండా కేంద్రం తగిన చర్యలు చేపడుతుందా? వ్యర్థ రాజకీయాలతో కాలక్షేపం చేస్తుందా అన్నది చూడాలి.
గ్రామీణ-పట్టణ ప్రాంతాల మధ్య ద్రవ్యోల్బణంలోనూ వ్యత్యాసమెందుకు?
   అంతర్జాతీయ మార్కెట్‌లో ధరలు తగ్గినపుడు దిగుమతి చేసుకున్న ఆహార పదార్థాలను పట్టణ ప్రాంతాలకు చేరవేయడం వల్ల ఆమేరకు ధరలు అదుపులో ఉంటాయి. ఐతే, రవాణా సౌకర్యాల లేమి వల్ల దిగుమతి చేసుకున్న సరుకుల్ని గ్రామీణ ప్రాంతాలకు అందించలేకపోవడం వల్లే ఈ పరిస్థితి ఎదురవుతోంది. దాంతో, గ్రామీణ ప్రాంతాల ప్రజలు పూర్తిగా దేశీయ ఉత్పత్తులపైనే ఆధారపడాల్సి వస్తోంది. మరోవైపు వ్యవసాయ రంగంలో వినియోగించే ట్రాక్టర్లవంటి అమ్మకాలు తగ్గిపోయాయని మార్కెట్‌ విశ్లేషకులు చెబుతున్నారు. ఏప్రిల్‌-అక్టోబర్‌ మధ్య మోటార్‌ బైక్‌వంటి రెండు చక్రాల వాహనాల అమ్మకాలు 0.36 శాతం మాత్రమే పెరిగాయి. ఇదే సమయంలో గతేడాది వాటి అమ్మకాలు 16.4 శాతంమేర పెరిగాయి. కరువు వల్ల తమ ఆదాయం 50 శాతం పడిపోయిందని మహారాష్ట్రకు చెందిన ఓ రైతు చెప్పారు. విత్తనాలు, ఎరువుల కోసం బ్యాంక్‌ నుంచి తీసుకున్న అప్పు ఎలా తీర్చాలో అర్థం కావడంలేదని ఆందోళన వ్యక్తం చేశారు.
ఉల్లి మంట మరువకముందే పప్పు హడలెత్తిస్తోంది..!
   ఐతే, రెండు నెలల క్రితం ఒక్కసారిగా నాలుగైదు రెట్లు పెరిగిన ఉల్లి ధర ప్రాంతాలకతీతంగా దేశం మొత్తాన్నీ బెంబేలెత్తించిన పరిస్థితి చూశాం. ఇప్పుడు ఉల్లిగడ్డల ధర కాస్త తగ్గినా, కూరగాయల ధరలు రోజురోజుకూ పెరిగిపోతున్నాయి. తాజాగా కంది పప్పు ధర దేశం మొత్తాన్నీ మరోసారి హడలెత్తించింది. కిలో రూ.200కు పైగా పెరిగి మిగతా పప్పులపైనా ప్రభావం చూపింది. కంది పప్పు విషయంలో ప్రభుత్వాలకన్నా బ్లాక్‌ మార్కెట్‌ నిపుణులే ముందుగా మేల్కొన్నారు. కంది పప్పుతోపాటు ఇతర పప్పు దినుసుల్ని తమ రహస్య గోడౌన్లలోకి తరలించి తమాషా చేస్తున్నారు.
పెరగనున్న వంట నూనె, పాలు, బియ్యం ధరలు
   దేశంలో వినియోగిస్తున్న వంట నూనెల్లో 70 శాతం దిగుమతులే. వాటిలో పామాయిల్‌ వాటా అధికం. ఈ ఏడాది పామాయిల్‌ ఉత్పత్తి చేస్తున్న దేశాల్లో తక్కువ వర్షపాతం వల్ల దిగుమతులపై ప్రభావం పడనుంది. దాంతో, రానున్న రోజుల్లో వంట నూనెల ధరలూ పెరగనున్నాయి. కరువు వల్ల పశువులకు దాణా, నీటి కొరత ఏర్పడింది. దాంతో, పాల ఉత్పత్తి సహజంగానే తగ్గుతుంది. 2016లో దేశంలో పాల ఉత్పత్తి 5 నుంచి 7 శాతం వరకూ తగ్గనున్నట్టు అంచనా. రానున్న రోజుల్లో బియ్యం ధర కూడా భారీగా పెరగనున్నట్టు మార్కెట్‌ వర్గాలు చెబుతున్నాయి. ఈ ఏడాది ఖరీఫ్‌లో వరి దిగుబడి తక్కువగా ఉండటమే అందుకు కారణం. 2015-16 ఏడాదికి ఖరీఫ్‌లో 9 కోట్ల 6 లక్షల టన్నులు అంచనా ఉండగా..8 కోట్ల 90 లక్షల టన్నులు మాత్రమే దిగుబడి రానుంది. రబీతో కలిపి 10 కోట్ల 30 లక్షల టన్నులు ఉత్పత్తి కానుంది. తెలంగాణ, ఏపితోపాటు పంజాబ్‌, మహారాష్ట్ర, కర్ణాటక, హర్యానా, ఉత్తరప్రదేశ్‌, బీహార్‌ రాష్ట్రాల్లో వర్షాలు తక్కువగా పడడమే అందుకు కారణం.
చిత్తశుద్ధి ఉంటే కరువును ఎదుర్కోవడం కష్టం కాదు
   కేంద్ర ప్రభుత్వానికి చిత్తశుద్ధి ఉంటే కరువును ఎదుర్కోవడం కష్టమేమీ కాదు. దేశంలోని అన్ని ప్రాంతాల్లోనూ ఒకే ఏడాదిలో కరువు వచ్చే సందర్భాలు అరుదు. దేశం మొత్తమ్మీద చూస్తే ఆహార ఉత్పత్తుల విషయంలో అధిక దిగుబడులు సాధించే సందర్భాలు కూడా ఉంటాయి. దిగుబడులు అధికంగా ఉన్నపుడు గోడౌన్లలో నిల్వ చేయాలన్నది ప్రభుత్వాలను నడిపేవారికి తెలియనిదేమీ కాదు.
కష్ట కాలంలో ప్రజల్ని ఆదుకోవాలన్న సంకల్పం ఉంటే పాలకులు ఆ పని చేయగలరు. గోధుమ, బియ్యం, పప్పులువంటి ప్రజల ప్రధాన ఆహార ధాన్యాలను నిల్వ ఉంచేందుకు గోడౌన్లను పటిష్టం చేయాలి. అందుకు రాష్ట్రాలను సమాయత్తం చేయాలి. నిల్వ చేసిన ధాన్యాన్ని కరువు పీడిత ప్రాంతాలకు తరలించి ప్రజా పంపిణీ వ్యవస్థ ద్వారా ఉచితంగా అందించాలి. వాజ్‌పేయి నేతృత్వంలోని గత ఎన్‌డిఏ ప్రభుత్వ కాలంలో ఓ ప్రజా ప్రయోజన వ్యాజ్యంతో సుప్రీంకోర్టు ఆదేశాల మేరకు గోడౌన్లలో నిల్వ ఉంచిన లక్షల టన్నుల ఆహార ధాన్యాల్ని పనికి ఆహారం పథకం కింద పంపిణీ చేసిన విషయం ఈ సందర్భంగా గుర్తు చేసుకోవాలి. అంతేకాదు..ఆహార ధాన్యాలను అధికంగా ఉత్పత్తి చేసిన మిత్ర దేశాల నుంచి దేశీయ అవసరాలమేరకు దిగుమతి చేసుకోవడం కూడా కేంద్ర ప్రభుత్వం చేయగల పని.
మీ స్నేహితులకు రికమెండ్ చెయ్యండి